Неочакван подарък за България : десетки хиляди българи се прибраха Може и да е цинично да се говори за положителни тенденции през тази тежка година , но има и такива : България получи неочакван подарък от 121 000 души . Толкова българи са се завърнали само до края на май . Дали ще останат ? Тази година често чуваме , че китайският йероглиф за думата “ криза ” съдържа два символа - " опасност ” и " възможност ” . От лингвистична гледна точка това не е съвсем вярно , но откакто Джон Кенеди използва това твърдение в своя реч през 1959 година , то стана любимо на оратори по целия свят . От историята знаем , че големите катаклизми , а сегашната пандемия от Ковид - 19 е именно такъв катаклизъм , неизменно водят до промени - преселения на народите , размествания в обществените строеве , преразпределение на благата и в крайна сметка промяна в обществения ред . Може и да е цинично да се говори за положителни тенденции през 2020 година , когато в България броят на починалите от Ковид - 19 вече надхвърли 6000 . Но има и такива . Подарък от 121 000 души Пандемията не е приключила , но може би вече наблюдаваме една голяма промяна : до края на май в България са се завърнали над 121 000 души . Тези данни са от доклад на Европейския съвет за външна политика ( ECFR ) за ефекта на пандемията върху обратната миграция към България с автор Огнян Георгиев . Подобни ремиграции има по целия свят , но въпросното изследване се фокусира върху България . Точни данни за миграцията на българите няма . Единната система за гражданска регистрация и административно обслужване на населението ( ЕСГРАОН ) реално не работи заради бюрократичната ѝ същност , а емигрантите не са задължени да се “ отписват ” . Затова авторите на доклада базират заключенията си на данни от Гранична полиция и системата за карантиниране . Тъй като Гранична полиция започва да предава данните си едва към края на март , числата са занижени , смятат авторите на изследването . Защо се връщат ? Докладът търси и отговор на въпроса защо тези десетки хиляди хора са решили да се върнат в България . С помощта на онлайн анкета е било установено , че двете основни причини за завръщането са " желание да съм с близки " ( 46 % ) и " загуба на работа " ( 32 % ) . В изследването се казва , че " няма адекватен метод , който да позволи да се определи колко от тях са дългосрочно завърнали се " . Но и така е ясно , че едва ли голяма част от тях ще останат . Само 10 % от анкетираните отговарят , че няма да се върнат обратно след кризата с коронавируса , а 25 % още не са взели решение . И все пак : при положение , че от 1990 насам България е загубила 1 , 3 млн . души -  окол